|  |
| --- |
| **Kontor/afdeling**Internationale Klimaforhandlinger og Arktis **Dato** 30. juni 2016**J nr.** 2016-7267 |

**Til høringsparterne**

**Høring af forslag til folketingsbeslutning om Danmarks ratifikation af Parisaftalen**

Hermed fremsendes i høring forslag til folketingsbeslutning om Danmarks ratifikation af Parisaftalen.

Beslutningsforslagets indhold og baggrund

Med forslaget meddeler Folketinget sit samtykke til, at regeringen på Danmarks vegne ratificerer den globale klimaaftale, Parisaftalen, som blev vedtaget af parterne til FN’s klimakonvention på COP21 i Paris den 12. december 2015.

Parisaftalen sætter rammen for den globale klimaindsats fremadrettet. Med aftalen forpligter verdens lande sig til en langsigtet målsætning om at holde den gennemsnitlige globale temperaturstigning et godt stykke under 2 °C i forhold til førindustrielt niveau og arbejde for at begrænse temperaturstigningen til 1,5 °C. Parisaftalen forpligter bl.a. aftalens parter til at udarbejde, meddele og håndhæve ambitiøse, nationalt bestemte reduktionsbidrag (’*Nationally Determined Contributions*’, NDC’er) med henblik på at opfylde aftalens målsætninger. Alle parter skal herunder hvert femte år indmelde eller genindmelde et reduktionsbidrag. Parisaftalen er dermed den første juridisk bindende klimaaftale, som forpligter alle parter til klimakonventionen til at foretage og meddele reduktionsindsatser. Den første runde af reduktionsbidrag blev indmeldt i 2015, og langt hovedparten vil gælde fra 2020. Parisaftalen afløser dermed Kyotoprotokollen, hvis anden og sidste forpligtelsesperiode udløber i 2020.

Ikrafttrædelse

Parisaftalen vil træde i kraft 30 dage efter, at mindst 55 parter dækkende mindst 55 pct. af de globale udledninger har deponeret deres ratifikationsinstrumenter hos FN. EU og medlemsstaterne, herunder Danmark, kan først blive parter til Parisaftalen, når EU og alle medlemsstaterne har afsluttet deres respektive ratifikationsprocesser og har deponeret alle ratifikationsinstrumenterne til FN i fællesskab. Deponeringen af Danmarks ratifikationsinstrument vil derfor først ske, når såvel EU samlet som alle dets medlemsstater individuelt har afsluttet deres respektive ratifikationsprocedurer.

Lovforslaget forventes fremsat den 5. oktober 2016 i Folketingets åbningsuge.

Høringsfrist

Høringssvar til beslutningsforslaget kan fremsendes til Energistyrelsen **senest torsdag den 11. august 2016** COB.

Høringssvar sendes elektronisk til ens@ens.dk med kopi til ehc@ens.dk og lsh@ens.dk.

Eventuelle spørgsmål vedrørende beslutningsforslaget kan rettes til fuldmægtig Elizabeth Højmark Cukijati tlf. 33 92 78 38.

Der gøres opmærksom på, at høringssvar vil blive oversendt til Folketingets

Energi-, Forsynings- og Klimaudvalg.

Med venlig hilsen

Elizabeth Højmark Cukijati